Verdagte in Gauteng doodgeskiet ná rooftog in MpumalangaArgieffoto: https://pixabay.com Die polisie in Gauteng het Vrydag vroegoggend een verdagte doodgeskiet en ŉ ander een gewond en in hegtenis geneem ná ŉ rooftog wat hom Donderdagaand in Mpumalanga afgespeel het. Kapt. Colette Weilbach, woordvoerder van die polisie, sê die voorval het net ná 04:00 in Silverton plaasgevind. Die polisie se honde-eenheid het omstreeks 04:00 reageer op ŉ gesteelde voertuig se opsporingstelsel se sein in Silverton. “Toe beamptes die gesteelde Ford Ranger op die N4 gewaar, het hulle probeer om die voertuig te laat stilhou en ŉ hoëspoed-jaagtog het ontstaan. Die verdagtes het beheer oor die gesteelde voertuig verloor op Solomon Mahlanguweg en toe op die polisie losgebrand terwyl hulle te voet van die toneel probeer vlug het. Die polisiebeamptes het teruggeskiet,” het Weilbach gesê. Een van die verdagtes is doodgeskiet en die ander een is gewond en onder polisiebewaking na ŉ hospitaal geneem. Die polisie kon vasstel dat die voertuig gesteel is tydens ŉ sakeroof by Telkom Evander. Veiligheidswagte is tydens dié rooftog vasgebind en beroof. “ŉ 9 mm-Beretta en ammunisie asook gesteelde goedere wat aan Telkom Evander behoort, is in die gesteelde voertuig aangetref.” Die verdagte sal binnekort in die Pretoria-landdroshof verskyn op aanklag van die besit van ŉ gekaapte motor, besit van vermoedelik gesteelde goedere en die besit van ŉ ongelisensieerde vuurwapen en ammunisie.